AaB er tæt på et salg eller et delvist salg. Den nordjyske superligaklub har tirsdag givet Fondsbørsen besked om, at klubben er i såkaldte realitetsforhandlinger med en europæisk investor, som man har været i dialog med siden september måned. AaB har i dag otte storaktionærer, hvor ingen af dem ejer over 15 procent af aktierne. En ny udenlandsk investor vil ifølge sportsøkonom Jesper Jørgensen gå efter at få bestemmende indflydelse. - En ny aktionær vil minimum gå efter at købe så meget, at de får en bestemmende indflydelse - altså på den anden side af 50 procent af aktierne. Om det bliver 51 procent eller 100 procent må afhænge af en forhandling, siger Jesper Jørgensen. Forventer aftale snart Som udgangspunkt er det ikke AaB's hensigt, at den nye udenlandske investor skal købe samtlige aktier. I meddelelsen til Fondsbørsen skriver AaB, at hensigten er at opnå en aftale, hvor den potentielle investor tilfører kapital samtidig med, at den nuværende kreds af storaktionærer og øvrige aktionærer fortsat er en del af klubben. Samtidig oplyser klubben, at der sideløbende med og i tillæg til forhandlingerne også pågår forhandlinger med AaB’s eksisterende storaktionærer om en kapitaltilførsel, som forventes tilendebragt senest med udgangen af 2022. Jesper Jørgensen vurderer også, at aftalen med den udenlandske investor vil falde på plads i løbet af kort tid. -	Det vil overraske mig, hvis de ikke når til enighed. Mon ikke det bliver inden juleaften, de har en løsning på, hvem der bliver de nye aktionærer i AaB, siger han. AaB er i øjeblikket placeret næstsidst i superligaen og skal i foråret kæmpe om at undgå nedrykning. Den aktuelle placering i bunden af rækken får ifølge Jesper Jørgensen ingen indflydelsen på den udenlandske investors engagement i AaB. Han vurderer, at en ny investor er nødvendig for at udvikle klubben yderligere, så AaB kan kæmpe med om topplaceringer i fremtiden. -	For det første vil de tilføre AaB nogle penge. De kommer ikke bare for at købe nogle aktier fra gamle aktionærer. Der skal stoppes penge i AaB til at investere i det sportslige og det kommercielle. Og så kan man håbe, at der kommer en, som kan løfte en strategi igennem, som kan bringe AaB helt frem i superligaen.

Opsummering:
En ny europæisk investor i AaB vil gå efter at købe mindst 51 procent af aktierne og dermed få den bestemmende magt i klubben. Det mener sportsøkonom Jesper Jørgensen.